**เด็นโซ่ฯ เร่งติดอาวุธให้บุคลากร​ กสอ. เตรียมพร้อมเป็นโค้ชยกระดับศักยภาพ SMEs ไทย**

กรุงเทพฯ 26 พฤศจิกายน 2561 - นายเดชา จาตุธนานันท์ รองอธิบดีกรมส่งเสริมอุตสาหกรรม ให้เกียรติเป็นประธานพิธีเปิดการฝึกอบรมเชิงปฏิบัติการ “Lean Automation System Integrator : LASI สําหรับบุคลากร กสอ.” โดยมี นายวัชรุน จุ้ยจำลอง ผู้อํานวยการกองพัฒนานวัตกรรมและเทคโนโลยีอุตสาหกรรม กล่าวรายงาน ร่วมด้วย นายฟูมิโอะ โคจิม่า ที่ปรึกษากรรมการบริหาร บริษัท เด็นโซ่ (ประเทศไทย) จํากัด คุณถาวร ชลัษเฐียร ที่ปรึกษาอาวุโส บริษัท เด็นโซ่ (ประเทศไทย) จํากัด และผู้บริหารกรมส่งเสริมอุตสาหกรรม เข้าร่วมงานดังกล่าว

ณ ห้องต้นกล้าแกลลอรี่ ศูนย์ปฏิรูปอุตสาหกรรม 4.0 กล้วยน้ำไท ซอยตรีมิตร ถนนพระรามที่ 4

สำหรับการฝึกอบรมครั้งนี้เป็นหนึ่งในความร่วมมือของ LASI Project คือ การพัฒนาโครงการสาธิตการผลิตแบบลีนออโตเมชั่น ภายใต้กิจกรรม 3–Stage Rocket Approach หรือ จรวด 3 ขั้นผลักดัน SMEs สู่ 4.0 ภายใต้โครงการ Connected Industries ที่ทางกรมส่งเสริมอุตสาหกรรม (กสอ.) ร่วมมือกับ บริษัท เด็นโซ่ (ประเทศไทย) จํากัด จัดขึ้นเพื่อเสริมทักษะและพัฒนาองค์ความรู้ให้แก่บุคลากรของ กสอ. จำนวน 50 คน จากส่วนกลางและส่วนภูมิภาค โดยการถ่ายทอดองค์ความรู้ในด้านนวัตกรรมและเทคโนโลยีต่าง ๆ ระบบเครื่องจักรอัตโนมัติและหุ่นยนต์ เพื่อเป็นการเตรียมความพร้อมบุคลากร กสอ.ในการนําองค์ความรู้ไปถ่ายทอดให้คําปรึกษาแนะนําเบื้องต้น หรือสามารถนําไปต่อยอดในการพัฒนา SMEs ด้านการนําระบบ Lean Automation ไปประยุกต์ใช้ในภาคอุตสาหกรรม เพื่อการเพิ่มผลิตภาพการผลิต การลดของเสีย และการลดต้นทุน อันจะนําไปการเพิ่มมูลค่าทางเศรษฐกิจแก่สถานประกอบการได้ ### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน /ภาพ